ועדת הפנים ואיכות הסביבה, כנסת 17, פרוטוקול מספר 81, 2006-12-24 11:30

גאלב מג'אדלה: אני מתכבד לפתוח את ישיבת ועדת הפנים והגנת הסביבה.

גאלב מג'אדלה: על סדר היום פרק י"ב, סעיף 66 (חוק התכנון והבנייה) מתוך הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006.

גאלב מג'אדלה: אני כבר אומר שלא נסיים היום את הדיון בנושא הזה, יהיה עוד דיון.

משה גפני: למה?

גאלב מג'אדלה: מפני שיש עוד כמה דברים לברר.

משה גפני: אני מאוד בעד מה שאמרת.

משה גפני: לפני הישיבה שאלתי, האם אפשר להרחיב את סמכות שר השיכון לכל המדינה, כלומר להפוך את כל המדינה לפינוי בינוי?

גאלב מג'אדלה: זו שאלה טובה, אנחנו נשהה את הדיון עד שנקבל עליה תשובה.

גאלב מג'אדלה: אנחנו עשינו הכנות עם הייעוץ המשפטי ועם הייעוץ המקצועי שלנו לקראת הישיבה, וישנם כמה נושאים שבהם אנחנו רוצים לשמוע את דעתם של משרדי הממשלה.

גאלב מג'אדלה: ישנה גם מחלוקת מסוימת.

גאלב מג'אדלה: אנחנו רוצים לראות היכן הדברים עומדים.

גאלב מג'אדלה: אני מציע שבתחילת הדיון נשמע את נציג משרד המשפטים.

ארז קמינץ: החוק הוא לא שלנו, הוא של ממשלת ישראל.

ארז קמינץ: עמדת ממשלת ישראל בעניין הזה היא שצריך לאפשר במצבים מסוימים הקלה בפרוצדורה שקבועה בחוק התכנון והבנייה בסעיף 33(א) לעניין מתחמי פינוי בינוי, כאשר נדרש שינוי שהוא שינוי תכנוני במהותו, שהוא בדרך כלל קטן, אם בגבולות המתחם שהוצע לפינוי ובינוי עקב הכרזת הממשלה.

ארז קמינץ: אין צורך בהליך הפרוצדוראלי המחייב חזרה לממשלה, הליך פרוצדוראלי ארוך יותר, על מנת להגיע לשינוי המבוקש.

ארז קמינץ: מקרים שאירעו בעבר הוכיחו שיש צורך בהליך פרוצדוראלי מקוצר יותר, וההליך הפרוצדוראלי המקוצר יותר מאפשר לשר הבינוי והשיכון להכריז להרחיב או לצמצם מתחם שהוכרז עליו על ידי הממשלה, לפי צרכים תכנוניים כאשר כמובן קודם להכרזה הזאת יש המלצה של הוועדה המיוחדת שהרכבה מפורט בסעיף קטן (ג).

ארז קמינץ: עמדת הממשלה היא שיש לאפשר את ההקלה הזאת כדי ליצור יעילות בסוגיה הזאת במקומות הנדרשים לכך.

גאלב מג'אדלה: איזה בשורה זה מביא לציבור?

ארז קמינץ: הבשורה שזה מביא לציבור היא שבמקום שבו יש צורך בתיקונים זניחים יחסית, או פעוטים יחסית בהיבט התכנוני, לא יצטרכו לחכות לצורך התיקון הזה להחלטת ממשלה בעניין, אלא מספיק ששר הבינוי והשיכון הוא שיוציא את הצו שישנה את המתחם.

ארז קמינץ: כמובן שההליך הפרוצדוראלי הקצר יותר יאפשר יעילות יתר של הכלי הזה של פינוי בינוי.

ארז קמינץ: השאיפה היא שההליך המקוצר הזה ייעשה במקומות הנדרשים לכך, כמובן לא בהחלטה מראש על מתחם מסוים שזאת סמכותה של הממשלה.

גאלב מג'אדלה: אומר יועץ הוועדה מר יחזקאל לביא שאם מבקשים להגדיל את התוכנית ל-15% בנושא פינוי בינוי, זה יוצר בעיה.

גאלב מג'אדלה: מה אומר משרד השיכון?

עינת גנון: אני רוצה לציין שנקבעו כללים מאוד ברורים מתי אפשר ומתי אי אפשר לשנות את גבולות המתחם.

עינת גנון: זה לא שסתם כך ביום בהיר מישהו יבוא וידרוש שינוי.

עינת גנון: גם יידרשו, עדיין הוועדה קבעה כללים שלפיהם מותר או לא מותר לשנות את גבולות המתחם.

עינת גנון: למשל, אם הוועדה המחוזית קבעה שיש צורך להוסיף לאותו מתחם שני מבנים קיימים, ובאותו מקום להקים מבנה חדש, אז הוועדה באופן עקרוני ובתנאי שאותם בתים עומדים בכל שאר תנאי הסף שנקבעו מלכתחילה להכרזת מתחם, אז הוועדה תמליץ לאשר.

עינת גנון: אבל אם למשל אותם שני מבנים לא יעמדו בתנאי הסף, אם הפינוי שלהם לא יהיה כלכלי, אז הוועדה לא תמליץ.

עינת גנון: יש כללים, זה לא באופן אקראי.

יחזקאל לביא: אבל, נניח שקבעתם שלגבי אזור מסוים יהיה פינוי בינוי, ולאחר מכן קבלן כלשהו או מישהו אחר אומר שהוא רוצה להוסיף עוד שטח לאותו מתחם.

יחזקאל לביא: גודלו של אותו שטח והמבנה הסקטוריאלי של אוכלוסייה ודברים אחרים, שונה ממה שקיים באזור הזה, ואתם בכל אופן אומרים שכן תעשו, האם יש לדברים האלה השלכות?

עינת גנון: חשוב לי להדגיש שלא מדובר במתחמים שמקדמים אותם יזמים.

עינת גנון: יש מסלול כזה שנקרא מסלול ניסוי.

יחזקאל לביא: זה לא נאמר בהצעה.

עינת גנון: כי ההצעה מתייחסת למתחמים שמוכרזים על פי המלצת הוועדה אך ורק לגבי מתחמים שאותם מגישות הרשויות המקומיות.

עינת גנון: אלה מתחמים שהם ביוזמת הרשויות המקומיות בלבד, חשוב להדגיש את זה.

עינת גנון: זה לא נאמר פה בהצעה כי זה פועל יוצא של הסעיף שמתייחס בחוק.

יחזקאל לביא: את הרי מבינה בדיוק למה אני מתכוון.

עינת גנון: לא היה פה שום ניסיון להטעות, לחלוטין לא.

עינת גנון: סעיף 33(א) מתייחס אך ורק למתחמים שיוזמות הרשויות המקומיות, ולא למתחמים שמקדם אותם יזם כזה או אחר.

עינת גנון: כפי שאמרתי קודם, יש כמה תנאים שהוועדה דורשת כתנאי להכרזה המקורית על מתחם כזה או אחר.

עינת גנון: בין השאר, כדי לשנות אנחנו דורשים שתהיה המלצה של מתכנן המחוז במשרד הפנים, במשרד התחבורה, במשרד לאיכות הסביבה, ובמשרד - - -

יחזקאל לביא: המלצה, לא זכות וטו.

עינת גנון: במקרה הזה כן זכות וטו.

עינת גנון: אם משרד התחבורה יגיד שהתוספת הזאת לא תאפשר אותו מבנה חדש - - -

יחזקאל לביא: שוב, זה נאמר בהנחיות הפנימיות של הוועדה שלכם.

עינת גנון: בחוק לא מצוינים גם הכללים להכרזה על מתחם, ואלה הכללים להכרזה על מתחם.

עינת גנון: יש עוד סדרה מאוד ארוכה של כללים שלא מפורטים בחוק.

עינת גנון: אני לא חושבת שהמקום בחוק לפרט את כל תנאי הסף ואת הדרישות המאוד ארוכות שמופיעות בנהלים.

עינת גנון: אבל, בהחלט כן יש זכות וטו.

עינת גנון: אם משרד התחבורה יגיד שאותה תוספת שטח תעמיס כלי רכב על אותו מתחם באופן שהשטח לא יכול לשאת זאת, אנחנו לא נאשר זאת.

עינת גנון: הוועדה לא תמליץ על שינוי הגבולות.

גאלב מג'אדלה: מר דרוקמן, מה עמדתך בעניין?

דרור דרוקמן: בתפקידי הקודם במחוז מרכז נתקלנו בדיוק בבעיה שרלוונטית לשינוי הזה.

דרור דרוקמן: בראשון לציון היה מתחם בינוי פינוי, וכשהוא הגיע לדיון בוועדה המחוזית ראינו צורך לעשות שינוי בגבולות התכנית, אני לא זוכר אם היה מדובר בלהקטין אותה במגרש או שניים, או להרחיב אותה במגרש או שניים.

דרור דרוקמן: היה מדובר באמת בשינוי קטן יחסית בשטח.

דרור דרוקמן: משרד השיכון בא אז ואמר לנו שההרחבה צריכה לעבור אישור הממשלה, לא מדובר בהרחבה של גבולות התכנית אלא גבולות ההכרזה של המתחם.

דרור דרוקמן: זה כמובן יצר איזשהו השהייה בקידום התכנית.

דרור דרוקמן: התכנית בסופו של דבר קרוב לשנה או מספר חודשים רב, נאלצה להמתין עד שהממשלה תאשר את השינוי הזה.

דרור דרוקמן: יכול להיות שזה הוליד את הצורך הזה בהגמשה כך שלא תיאלץ על כל שינוי קטן לבוא לאישור הממשלה.

דרור דרוקמן: המחשבה היתה שזה באמת יהיה שינויים קטנים יחסית, בסדרי גודל של מספר אחוזים בודדים כשבהליך הזה אפשר לייעל את התהליך, כך שאני מצטרף להמלצה שיש פה בעניין הזה.

דרור דרוקמן: בעקבות חוק ההסדרים הקודם הסמכות לאשר לקדם מתחמים של פינוי בינוי היא לא רק של ועדה מחוזית, אלא גם של ועדה מקומית בתנאים שמפורטים בשינוי לחוק.

ביתיה פודרביטל: אנחנו הבאנו את הצעת החוק בעקבות התחושה בשנים האחרונות שהפרויקט הזה הוא חשוב גם כלכלית וגם ציבורית במשק הישראלי.

ביתיה פודרביטל: הרבה דברים תוקעים את התהליך, ויש ניסיון של כולם ביחד לשחרר את התהליך.

ביתיה פודרביטל: מניסיון הרב שנצבר רואים שהצעה כזאת של תיקון בשוליים שמגיעה לממשלה, לוקחת שישה חודשים ויותר.

ביתיה פודרביטל: מתוך מגמה לחסוך את פרק הזמן כדי לקדם את הפרויקטים האלה, אנחנו מציעים את הצעת החוק.

גאלב מג'אדלה: אם זה כל כך חשוב לעם ישראל אז למה לא הבאתם את זה לוועדת הפנים כתיקון בדרך המלך?

ביתיה פודרביטל: זו שאלה שאפשר לשאול על כל חוק ההסדרים.

גאלב מג'אדלה: לא, זו שאלה עניינית.

גאלב מג'אדלה: נראה לי כי למר דרוקמן יש ניסיון בין-לאומי בנושא תכנון.

גאלב מג'אדלה: הייתי רוצה לשאול אותו, האם הוא מכיר עוד מדינה מתוקנת בעולם שממשלה מתעסקת עם סעיף בנושא תכנון ובנייה?

גאלב מג'אדלה: אני בעניין הזה הלכתי הרבה יותר רחוק מכם.

גאלב מג'אדלה: בחוק ההסדרים הקודם עשינו מהפיכה.

גאלב מג'אדלה: אני אמרתי לשר הפנים שמצידי יביא לוועדה את נושא התכנון והבנייה לדיונים אמיתיים, ראויים, ואנחנו נקדם אותם.

גאלב מג'אדלה: הבירוקרטיה הזאת חוגגת.

גאלב מג'אדלה: יש לי היום מידע רב וניסיון בכל מה שקשור למחדלים ועיכובים של פרויקטים, ועצירת תוכניות, וכל הדברים הרעים האחרים שישנם בהקשר הזה.

גאלב מג'אדלה: אם הייתם מביאים את זה כסעיף הייתי גומר לדון בזה בשתי ישיבות בוועדת הפנים, ועושה זאת על דרך המלך.

גאלב מג'אדלה: לא כל דבר צריך להביא דרך החלון, אלא אפשר להביא גם בשער הראשי.

גאלב מג'אדלה: זה דבר שצריך להביא לדיון אמיתי בימים רגילים.

גאלב מג'אדלה: אנחנו נקדם את זה, אבל אני אומר לכם שאם יש לכם עוד נושאים שקשורים לתכנון ובנייה שמטרתם להקל על האזרח שבהם תשתפו פעולה עם משרד הפנים, אז תראו שיש לנושאים האלה תשובה ומענה כאן.

ביתיה פודרביטל: אני מודה.

יחזקאל לביא: מניסיון שלי בעבר, כשמשרד רצה להעביר בממשלה החלטה בנושאי פינוי בינוי אפשר היה לגמור את זה בתקופה קצרה מאוד, וכך זה נעשה גם בעבר.

יחזקאל לביא: לכן, העילה הזאת כאילו זה לוקח חצי שנה, אני לא יודע מאיפה אתם לוקחים את זה, כמו גם החלטות אחרות שרוצים להעביר אותן במהירות, ויש אפשרות להעביר.

יחזקאל לביא: לעניות דעתי, זה לא תשובה מספקת לשאלה מדוע זה מופיע בחוק ההסדרים.

גאלב מג'אדלה: אתה ואנחנו יודעים שיש מחלוקת במשרד הפנים בין התכנון ובין המערכת המשפטית בעניין הזה.

גאלב מג'אדלה: מר דרוקמן, האם אתה מודע לזה?

דרור דרוקמן: אני לא מודע לזה שיש מחלוקת.

דרור דרוקמן: לדעתי, היתה הסכמה על עקרונות הסעיף הזה.

דרור דרוקמן: אולי משהו בשוליים, אבל אני לא מכיר מחלוקת.

דרור דרוקמן: בהקשר להערתך לגבי שילוב ידיים של משרד האוצר ומשרד הפנים אני רוצה לומר שעל פי החלטת ממשלה יש עבודה מאומצת שנעשית בנושא רפורמה בתכנון ובנייה, ושותפים לה גם משרד האוצר, משרד המשפטים ומשרד הפנים ומשרד השיכון, ואולי עוד משרה.

דרור דרוקמן: היא בקרוב תקודם דרך שר הפנים לדיונים, בוודאי לא בחוק ההסדרים.

דרור דרוקמן: זוהי רפורמה מקיפה, לא מסוג הסעיפים הקטנים האלה.

עידו בן יצחק: אני נפעם מתגובת משרד האוצר.

עידו בן יצחק: אתם קודם כל יוצרים מנגנון שהוא עקום בשם חוק ההסדרים, ואז כאשר אנחנו שואלים למה משתמשים בו אתם אומרים כי הוא קיים.

עידו בן יצחק: אני עדיין לא קיבלתי פה תשובה לשאלה מדוע ההסדר הזה ספציפית חייב להיות בחוק ההסדרים.

עידו בן יצחק: האם הוא משליך איכשהו על תקציב לשנת 2007?

עידו בן יצחק: האם יש לו משמעות תקציביות אדירות כאלה שהתקציב לא יוכל לעמוד אלמלא הסעיף הזה?

עידו בן יצחק: אני פשוט לא רואה פה קשר כזה.

ביתיה פודרביטל: משמעויות כלכליות אדירות אני מתארת לעצמי שלא.

ביתיה פודרביטל: אני חושבת שהוא חלק מתפיסת הממשלה של כלכלה קלה יותר, פחות בירוקרטיה, קידום הצמיחה, הפחתת מעורבות.

ביתיה פודרביטל: זה חלק מהתפיסה הכוללת.

ביתיה פודרביטל: אני מסכימה שזה סעיף מאוד קטן, אבל זה חלק מתפיסת הממשלה.

עידו בן יצחק: התפיסה הזאת יכולה לבוא לידי ביטוי יפה מאוד בהצעת חוק רגילה שעוברת בוועדה.

עידו בן יצחק: לא כל דבר שהממשלה רוצה לקדם, צריך לדחוף בחוק ההסדרים.

גאלב מג'אדלה: נניח שאנחנו מפצלים את זה היום מחוק ההסדרים, ובמהלך חודש ינואר יש לנו תיקון.

גאלב מג'אדלה: האם זה סובל דיחוי?

ביתיה פודרביטל: אנחנו מאוד מבקשים מהוועדה לא לפצל את זה, אלא להצביע ולגמור את זה על מנת שמשרד השיכון ואנחנו נוכל להתחיל את השנה כשאנחנו רגועים בעניין הזה, וכדי שנוכל להתקדם הלאה.

ביתיה פודרביטל: כמו שאמר ידידי ממשרד הפנים לגבי הצעת חוק רגילה שמתגבשת בדברים מורכבים יותר.

גאלב מג'אדלה: אני רוצה לשאול את נציגי האוצר ואת נציגי משרד השיכון, כמה תוכניות יש היום בצנרת לפינוי בינוי?

עינת גנון: בסך הכל מוכרזים כ-130 מתחמים.

עינת גנון: כמובן לא לגבי כולם נדרש התיקון.

עינת גנון: אבל, יש כמה בקשות שמונחות על שולחננו.

יחזקאל לביא: כמה?

עינת גנון: סדר גודל של 15.

יחזקאל לביא: פחות מ-10% מכלל הבקשות.

עינת גנון: כן אבל, זה דבר של עבודה שוטפת.

עינת גנון: אני אמרתי שיש 15 בקשות שמונחות על שולחננו.

עינת גנון: אלו דברים שהם דינאמיים.

עינת גנון: התכנון הוא לא דבר מקובע שכמו שמתחילים כך מסיימים.

עינת גנון: יש תהליכים בתכנון, ועם הדיונים לפעמים יש גם2דרישות לשינוי.

עינת גנון: אני רוצה לציין שאם זה יוגש כתיקון לחוק התכנון והבנייה, קשה לי להאמין שזה יוגש כבר בינואר.

עינת גנון: יסלחו לי, אבל הלשכה המשפטית במשרד הפנים מאוד עמוסה.

עידו בן יצחק: לא צריכים אותם.

גאלב מג'אדלה: אנחנו כנסת ישראל, יש לנו את הלשכה המשפטית שלנו.

עינת גנון: אבל, אם כבר ישבנו והתכנסנו לדון בסעיף הקטן הזה, אנחנו מבקשים בכל אופן לדון בו ולא לפצל.

גאלב מג'אדלה: אנחנו בכנסת עקביים בזה שנצמצם עד כמה שאפשר את חוק ההסדרים ולעשות חקיקה ראויה.

גאלב מג'אדלה: להערכתי, מניסיון שלי, ומהייעוץ המשפטי היעיל שלנו, דיון בנושא הזה הוא עניין של שתי ישיבות.

גאלב מג'אדלה: אם אנחנו נקיים בחודש ינואר שתי ישיבות ונגמור את החוק הזה ויהיה לנו חוק שהוא מחוץ לחוק ההסדרים, חוק שהוא בדרך המלך, האם זה יכול לגרום לרעידת אדמה לממשלת ישראל חס וחלילה?

ביתיה פודרביטל: רעידת אדמה, לא.

ביתיה פודרביטל: אדוני היושב ראש, משרד המשפטים, וועדת הכנסת, צמצמו רבות את חוק ההסדרים, ואנחנו חושבים שזה חשוב שזה יעבור במהירות האפשרית, ושזה ראוי מאחר וזה חלק מהתכנית הכלכלית של הממשלה.

ביתיה פודרביטל: לכן, אנחנו מבקשים מיושב ראש ומהוועדה להשאיר את זה במתכונתו הנוכחית.

גאלב מג'אדלה: האם לשלטון המקומי יש מה לומר בנושא?

אהוד ענבר: אנחנו לא מתנגדים לשינוי בחוק, אם כי אני רוצה לציין שמדובר על מספר מועט מאוד של רשויות שבהן כל הנושא הזה של פינוי בינוי יכול לתפוס.

אהוד ענבר: זה יכול לתפוס רק בערים הגדולות שערכי הקרקע בהם הם משמעותיים, ושבהם הפינוי בינוי יהיה כדאי.

אהוד ענבר: בפריפריה עד היום אני עוד לא יודע אם זה נעשה באיזשהו מקום.

אהוד ענבר: אבל, לא רואים לזה סיכוי רב.

אהוד ענבר: מבחינתנו כמרכז שלטון מקומי, אין לנו התנגדות לשינוי הקטן הזה.

אהוד ענבר: אנחנו לא רואים בו משהו ממשי.

גאלב מג'אדלה: חברת הכנסת מרום שלו, בבקשה.

שרה מרום שלו: אנחנו צריכים לבדוק אם נושא פינוי בינוי הזה נותן איזשהי הנאה לתושבים.

שרה מרום שלו: אנחנו לא רוצים שתהיה סחבת.

שרה מרום שלו: אם זה יתחיל לעבור דרך משרדי הממשלה ולא דרך ועדת הפנים אז ברור שתהיה סחבת יותר גדולה.

שרה מרום שלו: אנחנו יודעים שמחכים היום לאישור תכניות בוועדה המחוזית הרבה מאוד זמן.

שרה מרום שלו: השלטון המקומי והעיריות מחכות לזה הרבה מאוד זמן.

אהוד ענבר: יש שיפור, אבל - - -

גאלב מג'אדלה: כרגע המחלוקת היא עקרונית, ולא על תוכן התיקון.

גאלב מג'אדלה: אנחנו טוענים שאם נפצל את זה מחוק ההסדרים ונניח את הנושא על סדר יומה של הוועדה, אז עד אמצע-סוף ינואר הנושא הזה יהיה כבר מאחורינו.

גאלב מג'אדלה: זה כל הוויכוח.

שרה מרום שלו: מאחר ואנחנו די מתנגדים לחוק ההסדרים, אז היה מאוד רצוי שזה יישאר בוועדה.

גאלב מג'אדלה: אם אנחנו נלך לעניין הזה אז נאשר אותו בשבוע, שבועיים.

גאלב מג'אדלה: הויכוח הוא עקרוני ואנחנו רוצים לאשר אותו.

גאלב מג'אדלה: השאלה היא באיזה מסגרת זה ייעשה?

גאלב מג'אדלה: האם זה ייעשה במסגרת חוק ההסדרים עד סוף החודש, או שנעשה את זה בדרך המלך במהלך חודש ינואר ולא בחוק ההסדרים?

שרה מרום שלו: כמה זמן זה ייקח אם אנחנו נאשר?

שרה מרום שלו: האם זה יהיה לאחר סוף החודש?

גאלב מג'אדלה: שתי ישיבות, בישיבה הבאה נוכל לאשר.

גאלב מג'אדלה: אבל, צריך קודם לפצל את זה.

שרה מרום שלו: אני בעד להשאיר את זה בוועדת הפנים, ולא בחוק ההסדרים.

ביתיה פודרביטל: בכל זאת יש השפעה כלכלית להצעה הזאת.

ביתיה פודרביטל: אם 15 אתרים מחכים כרגע לשינויים, ולהביא אותם לממשלה זה עניין של חודשים ארוכים, ובכל זאת יש לדברים האלה משמעות כלכלית.

ביתיה פודרביטל: התושבים מחכים, יש אי ודאות, כל המערכת קצת מוקפאת.

גאלב מג'אדלה: האם הם הוגשו לממשלה?

עינת גנון: כרגע לא.

עינת גנון: בשולי הדברים צריך לומר שכיום לא הממשלה עצמה מכריזה על המתחמים, אלא הקבינט חברתי כלכלי שהוא לא מתכנס אחת לשבוע.

עידו בן יצחק: זאת אומרת שאם יהיה עיכוב של חודש אז זה לא בהכרח בגלל ועדת הפנים, זה גם בגלל שכנראה סדרי העדיפויות של הממשלה הם אולי שונים.

ביתיה פודרביטל: אלו שני דברים שונים לגמרי.

ביתיה פודרביטל: הדברים האלה מחכים ויש חוסר ודאות, וקשה לנו להתקדם כרגע.

ביתיה פודרביטל: לכן, אנחנו מבקשים כן לאשר זאת.

יחזקאל לביא: אבל, הם לא מחכים במזכירות הממשלה.

יחזקאל לביא: הם מחכים היום במשרד השיכון כשעדיין ביחידה שמטפלת בפינוי בינוי עדיין לא גיבשו סופית את העמדות לגבי אותם 15 תוכניות.

עינת גנון: לא, העמדות מגובשות סופית, אלא שהמתנו רק למהלך שעומד על השולחן כרגע.

ביתיה פודרביטל: לכן, אנחנו בכל זאת מבקשים לכלול את זה בחוק ההסדרים.

גאלב מג'אדלה: בישיבה הבאה בשבוע הבא נחליט מה לעשות.

גאלב מג'אדלה: גם אני וגם חברת הכנסת מרום שלו לא השתכנענו שיש לכך השפעה על תקציב המדינה, ושאם זה יתעכב עוד שבועיים-שלוש זה יכול לגרום נזקים.

גאלב מג'אדלה: ההתרשמות שלנו היא על רקע הדברים שלכם שזה מעוכב בממשלה, וגם מעניין המתחמים.

גאלב מג'אדלה: בשבוע הבא אנחנו נשים את הנושא הזה על סדר היום, ונחליט אם לאשר אותו או לפצל אותו.

גאלב מג'אדלה: אם נאשר אותו זה בישיבה אחת.

גאלב מג'אדלה: אם נפצל אותו, נחליט לפצל אותו ונשים אותו בשבוע לאחר מכן.

גאלב מג'אדלה: זה לוח הזמנים שעליו נלך.

גאלב מג'אדלה: גם אתם תחשבו על העניין, מכל מקום זהו לוח הזמנים.

גאלב מג'אדלה: אנחנו גם צריכים להתייעץ, כאשר לנגד עיננו נמצאת הדרישה של הייעוץ המשפטי של הכנסת לפצל.

גאלב מג'אדלה: כדי שאנחנו נבוא לנושא בידיים נקיות וגם משכנוע פנימי, רצינו היום לשמוע את דעתכם וגם לשאול אתכם את השאלות ששאלנו.

גאלב מג'אדלה: תודה רבה לכולם, הישיבה נעולה.